ડ્રગ્સ લેનાર વ્યક્તિ ડ્રગ્સની અસર હેઠળ હોય ત્યારે સાતમા આસમાને હોય એવી લાગણી અનુભવે છે. મોટાભાગે પાર્ટીમાં ડ્રગ્સ લેનારા લોકોની સંખ્યા વધુ હોય છે. ડ્રગ્સના સેવનથી વ્યક્તિ અતિશય એનર્જેટિક અને એક્સાઈટમેન્ટ અનુભવે છે. કેટલાંક ડ્રગ્સ સેક્સ્યુઅલ ડ્રાઈવને હાઈ નોટ પર લઈ જાય છે. ડ્રગ્સના સેવનથી બધાં જ ટેન્શન સાથે થોડીક ક્ષણ નાતો તૂટી જાય છે. આથી જ ખુશી અને એક્સાઈટમેન્ટનો અનુભવ લેવા તથા દેખાદેખી રૂપે પણ યુવાપેઢી ડ્રગ્સના રવાડે ચઢી રહી છે. ચરસ અને ગાંજો જેવા ડ્રગ્સ મનાલી અને મણિપુરમાંથી આવે છે. અફીણમાંથી બનતાં બ્રાઉન સુગર, હેરોઈન વગેરે મુખ્યત્વે ઉત્તર પ્રદેશમાંથી મુુંબઈ થઈ ગુજરાત પહોંચે છે. મેન્યુફેક્ચરર પાસેથી આવા ડ્રગ્સ મુખ્ય સપ્લાયર પાસે જાય છે અને તે જુદા જુદા સેન્ટરમાં નાના ડીલર સુધી માલ પહોંચાડે છે. ડીલરો પોલીસના ડરથી કૉલેજમાં ભણતાં યુવક-યુવતીઓ મારફતે ડ્રગ્સની આપ-લે કરાવે છે. આવા યુવાનો ડ્રગ્સના બંધાણી બની ગયા હોય છે અને એક પેકેટ ફ્રી મળવાની લાલચમાં આપ-લેનુું કામ કરતાં હોય છે.